次邵卓翁韻奉寄族祖竹巖令孫
作者：方一夔
朝代：宋

paragraphs: 君不見李唐秘府堆故紙，韓老作詩{言奉}校理。
若此當時九歲童，苞裹寶函漸血指。
吾宗魁橐百世傳，近騎箕尾凌蒼烟。
再生雛鳳墮君砌，次第聲名期拍肩。
願渠養氣休吟誦，六翮褵褷鳳質竦。
椅桐傾枝真有待，羽儀留作清時用。
我今老去不作文，閉精嘿坐學養神。
蕭然衰白不復漆，猶喜兒輩奔秦軍。
閒扣商謳詡人瑞，筆陣縱橫人不畏。
歸看英物定何如，山西老將空羞愧。